Saarron kohteeksi Suomessa joutunut venäläisvarustamo on julkaissut vastineen AKT:n ja Merimies-Unionin toimista.

North-Western Shipping Company kertoo nettisivuillaan pitävänsä sitä vastaan tällä viikolla sekä aiemmin tänä vuonna suunnattuja boikotteja yllättävinä. Tiedotteen alla ei ole nimeä, mutta sen allekirjoittajaksi ilmoitetaan yhtiön omistaja ja toimitusjohtaja, joka on nettisivujen mukaan Albert Vygovsky.

Yhtiön mukaan sen aluksilla toimivat merimiehet ovat allekirjoittaneet dokumentteja, joissa todetaan, että heillä ei ole vaatimuksia työnantajaansa kohtaan.

– Näin ollen he kieltävät Merimies-Unionia edustamasta heitä. Miehistön ja työnantajan välillä ei ole konfliktia, jota suomalaiset unionit voisivat tukea, yhtiö sanoo tiedotteessaan.

Merimies-Unionin ITF-koordinaattorin Simo Nurmen mukaan tällaisilla kirjelmillä ei ole merkitystä, koska unionilla on oikeus valvoa merimiesten työoloja riippumatta siitä haluavatko he sitä vai eivät.

North-Western Shipping Company sanoo lisäksi, että sen aluksilla noudatetaan YK:n alaisen Kansainvälisen työjärjestön ILO:n sopimusta, joka määrittää vähimmäisstandardit merillä työskenteleville. Merimies-Unionin mukaan sopimuksella ei kuitenkaan ole mitään tekemistä palkkojen tai työehtojen kanssa.

Venäläisvarustamo mainitsee myös lähettäneensä Röyttän satamatyöläisten puheenjohtajalle kirjeen, jossa se sanoi hänen olevan mahdollisesti henkilökohtaisesti vastuussa boikotin aiheuttamista tappioista.

Merimies-Unionin Simo Nurmi ei voi arvioida kyseisen kirjeen sisältöä, mutta pitää selvänä, että yksittäisiä henkilöitä ei voida laittaa vastuuseen.